INDOKOLÁS

2010. december 7-én a Tanács Írország kérésére pénzügyi támogatást nyújtott az országnak (2011/77/EU tanácsi végrehajtási határozat), amelynek célja a bizalom visszaállítására, a gazdaság fenntartható növekedéséhez való visszatérés lehetővé tételére, valamint Írország, az euróövezet és az EU pénzügyi stabilitásának megőrzésére irányuló határozott gazdasági és pénzügyi reformprogramhoz való hozzájárulás.

A 2011/77/EU határozat 3. cikkének (9) bekezdésével összhangban a Bizottság az IMF-fel együtt és az EKB-val összeköttetésben elvégezte az ír hatóságok által az egyeztetett intézkedések végrehajtása terén elért előrelépésre, valamint az egyeztetett intézkedések eredményességére és gazdasági-társadalmi hatására vonatkozó harmadik értékelést.

A módosított gazdasági kilátásokra és az újabb információkra (többek között a Bank of Ireland tervezett feltőkésítéséhez való magánszektorbeli hozzájárulás további biztosítása miatt szükségessé váló további kötelezettségkezelési eljárásra) tekintettel a Bizottság a támogatást alátámasztó gazdaságpolitikai feltételek módosítását javasolja az alábbiaknak megfelelően. A Bizottság a program zökkenőmentes végrehajtása és célkitűzéseinek biztosítása érdekében szükségesnek tartja a gazdaságpolitikai feltételek javasolt módosítását.

2011/0224 (NLE)

Javaslat

A TANÁCS VÉGREHAJTÁSI HATÁROZATA

az Írországnak nyújtandó uniós pénzügyi támogatásról szóló 2011/77/EU végrehajtási határozat módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendeletre[1] és különösen annak 3. cikke (2) bekezdésére,

tekintettel az Európai Bizottság javaslatára,

mivel:

1. A Tanács Írország kérésére pénzügyi támogatást nyújtott az országnak (2011/77/EU tanácsi végrehajtási határozat), amelynek célja a bizalom visszaállítására, a gazdaság fenntartható növekedéséhez való visszatérés lehetővé tételére, valamint Írország, az euróövezet és az EU pénzügyi stabilitásának megőrzésére irányuló határozott gazdasági és pénzügyi reformprogramhoz való hozzájárulás.

2. A 2011/77/EU határozat 3. cikkének (9) bekezdésével összhangban a Bizottság a Nemzetközi Valutaalappal (IMF) együtt és az Európai Központi Bankkal (EKB) összeköttetésben elvégezte a hatóságok által az egyeztetett intézkedések végrehajtása terén elért előrelépésre, valamint az egyeztetett intézkedések eredményességére és gazdasági-társadalmi hatására vonatkozó harmadik értékelést.

3. A nominális GDP növekedésére vonatkozó jelenlegi bizottsági előrejelzések alapján (2011-ben 1,1 %, 2012-ben 2,8 % és 2013-ban 3,8 %) a költségvetési kiigazítási pálya összhangban van a Szerződés 126. cikkének (7) bekezdése szerint Írországnak tett 2010. december 7-i tanácsi ajánlással[2], és megfelel az adósság-GDP arány pályájának, amely 2011-ben 109,9%, 2012-ben 116,2% és 2013-ban 119,4%. Az adósság GDP-hez viszonyított aránya 2013-ban érné el maximumát, majd ezután – a hiány további csökkenését feltételezve – csökkenő pályára kerülne. Az adósság dinamikáját számos vonal alatti művelet befolyásolja, többek között a bankoknak 2011-ben adott tőkeinjekció, ami GDP-arányosan körülbelül 6 százalékpontos nettó adósságnövelő hatással jár, a magas készpénztartalékok feltételezett fenntartása, valamint a felhalmozott és a készpénzben kifizetett kamatok közötti különbség.

4. A hatóságok jelezték, hogy az eddig végrehajtott kötelezettségkezelési eljárások (Liability Management Exercise, LME) eredményei alapján igen reális az esélye annak, hogy további 0,5 milliárd EUR összegű magánszektorbeli hozzájárulást biztosítsanak a Bank of Ireland 2011. december 31-ig tartó feltőkésítéséhez. Tekintettel a bank feltőkésítésének már jelenleg is magas államháztartási költségére, valamint a Bank of Ireland feltőkésítési szükségletének meghatározása során alkalmazott konzervatív megközelítésre, jelenleg feleslegesnek, sőt, helytelennek tűnik ezen 0,5 milliárd EUR-nak az LME lezárását megelőző, a program határidejének teljesítése érdekében történő injekciója, mivel ez a szükségesnél nagyobb költségvetési költségeket, valamint a Bank of Ireland szükségtelenül magas tőkemegfelelési mutatóját eredményezné, amint az LME-ből származó bevételek rendelkezésre állnak. A Bank of Ireland feltőkésítése ezen szakaszának új határidejét 2011 végében állapították meg.

5. E fejlemények ismeretében a 2011/77/EU tanácsi végrehajtási határozatot módosítani kell,

ELFOGADTA EZT A HATÁROZATOT:

1. cikk

A 2011/77/EU tanácsi végrehajtási határozat 3. cikkének (7) bekezdése a következőképpen módosul:

(1) a g) pont helyébe a következő szöveg lép:

„a hazai bankok újratőkésítése 2011. július végéig (az Irish Life & Permanent és a Bank of Ireland esetében a várható eszközértékesítések és kötelezettségkezelési eljárások miatti megfelelő kiigazítástól függően), a 2011. évi prudenciális likviditási értékelés (Prudential Liquidity Assessment Review – PLAR) és a szavatolótőke-megfelelőségi felülvizsgálat (Prudential Capital Assessment Review – PCAR) Central Bank of Ireland által 2011. március 31-én bejelentett eredményeivel összhangban. Írország 2011 végéig biztosítja az Irish Life & Permanent esetében a fennmaradó 1,1 milliárd EUR, a Bank of Ireland esetében pedig a fennmaradó 0,5 milliárd EUR feltőkésítését, többek között azáltal, hogy állami forrásokat biztosít, amennyiben az eszközértékesítések és kötelezettségkezelési eljárások nem érik el az említett összegeket.”

(2) a cikk a következő pontokkal egészül ki:

„q) október végéig a 2012–2015 közötti időszakra vonatkozó, középtávú költségvetési konszolidációs tervet tartalmazó előzetes költségvetési kilátások beterjesztése a Dáil elé, ebben a 2010. december 7-i tanácsi ajánlásban rögzített célokkal összhangban minden egyes évre szerepel a bevételek és kiadások kiigazításának általános összetétele.

r) középtávú kötelező kiadási felső korlátok bejelentése legkésőbb a 2012. évi költségvetési napig (2011 decemberének eleje), valamint bevételi és kiadási intézkedések meghatározása a 2012–2015 során szükséges kiigazítások végrehajtásához.

s) a Central Bank of Ireland 2011. december végéig iránymutatást bocsát ki a bankok számára a hitelállományukban bekövetkezett számviteli veszteségek elszámolására vonatkozóan.

t) a Central Bank of Ireland 2011. december végéig új iránymutatást bocsát ki a banki hitelek biztosítékainak értékeléséről.

u) 2011. december végéig eszközértékesítési programtervezet kidolgozása és megvitatása, beleértve a potenciálisan értékesítendő eszközök azonosítását, a szükséges szabályozási változtatásokat és a végrehajtás ütemtervét.”

2. cikk

Ennek a határozatnak Írország a címzettje.

3. cikk

Ezt a határozatot az Európai Unió Hivatalos Lapjában ki kell hirdetni.

Kelt […]-án/-én

a Tanács részéről

az elnök

[1] HL L 118., 2010.5.12., 1. o.

[2] SEC(2010) 1515 végleges.